Eden Hazard

**Eden Michael Walter Hazard** (s. 7. tammikuuta 1991 La Louvière) on belgialainen ammattilaisuransa päättänyt jalkapalloilija, joka pelasi hyökkääjän pelipaikalla. Häntä pidetään yhtenä Belgian historian parhaimmista pelaajista. Hazard oli pelivuosinaan taitava pallonkuljettaja, nopea päätöksentekijä ja hyvä pelinrakentaja.

Hazard aloitti ammattilaisuransa vuonna 2007 Lillen riveissä. Hän voitti joukkueessa sekä Ranskan liigamestaruuden että Ranskan cupin. Hän siirtyi kesällä 2012 Chelseaan 40 miljoonan euron siirtosummalla. Hän saavutti joukkueessa menestystä ja voitti kahdesti Englannin liigamestaruuden. Hän sai nimiinsä myös kahdesti Eurooppa-liigan sekä kerran FA Cupin ja Englannin liigacupin mestaruudet. Vuonna 2019 Hazard siirtyi Real Madridiin sadalla miljoonalla eurolla, ja hänestä tuli joukkueen historian toiseksi kallein pelaaja. Hän voitti kahdesti Espanjan liigamestaruuden sekä kerran Mestarien liigan, UEFA Super Cupin, Copa del Reyn ja Espanjan supercupin. Joukkueessa hänen peliaikansa jäi kuitenkin vähäiseksi useiden loukkaantumisten vuoksi.

Hazard pelasi marraskuussa 2008 ensimmäisen ottelunsa Belgian A-maajoukkueessa ja onnistui maalinteossa vajaan kolmen vuoden kuluttua. Hazard johti joukkueensa sen historian korkeimpaan MM-sijoitukseen, pronssille, vuoden 2018 turnauksessa, ja hän voitti kilpailujen toiseksi parhaan pelaajan palkinnon. Hän pelasi MM-kilpailuissa myös 2014 ja 2022 sekä EM-kilpailuissa 2016 ja 2020. Hazard toimi vuodet 2015–2022 maajoukkueensa kapteenina. Hän pelasi vuoteen 2022 mennessä 126 A-maaottelua, joissa hän teki 33 ja syötti 36 maalia.

## Tausta
Eden Michael Walter Hazard syntyi 7. tammikuuta 1991 La Louvièren kaupungissa Belgiassa. Hänen isänsä Thierry Hazard pelasi kaupungissa jalkapalloa Belgian kolmanneksi korkeimmalla sarjatasolla. Myös äiti Carine Hazard oli pelannut jalkapalloa mutta lopettanut sen odottaessaan Edeniä. Edenillä on kolme nuorempaa veljeä: Thorgan, Kylian ja Ethan, jotka kaikki ovat pelanneet jalkapalloa.

Eden aloitti nelivuotiaana jalkapallon kotikaupunkinsa Royal Stade Brainois’ssa. Kahdeksan vuoden jälkeen hän siirtyi Tubizen joukkueeseen, ja Lillen kykyjenetsijät huomasivat hänet. Hazard muutti Ranskaan, jossa hän liittyi vuonna 2005 Lillen nuorisoakatemiaan. Hän pelasi kahden vuoden kuluttua seuran reservijoukkueessa.

## Seurajoukkueura
### Lille
#### Ensimmäiset minuutit ammattilaisten riveissä (2007–2010)

Hazard pelasi marraskuussa 2007 ensimmäistä kertaa Lillen edustusjoukkueessa Ranskan pääsarjassa AS Nancyä vastaan, kun hänet otettiin kentälle 78. peliminuutilla. Ensimmäisellä kaudellaan Hazard jätettiin usein kokoonpanon ulkopuolelle, ja hän pelasikin vain neljässä liigaottelussa.

Hazard sai kaudella 2008–2009 huomattavasti enemmän peliaikaa. Hän teki ensimmäisen maalinsa Lillen edustusjoukkueessa syyskuussa liigaottelussa AJ Auxerrea vastaan. Hänestä tuli 17 vuoden, kahdeksan kuukauden ja 13 päivän ikäisenä joukkueen historian neljänneksi nuorin maalintekijä. Hazard valittiin toukokuussa 2009 liigan vuoden nuoreksi pelaajaksi. Lille sijoittui sarjassa viidenneksi, ja Hazard pelasi 30 ottelua. Niissä hän teki neljä ja syötti kaksi maalia. Ranskan cupissa Lille eteni puolivälieriin, jossa se koki rangaistuspotkukilpailun jälkeen tappion Toulouse FC:lle. Hazard pelasi turnauksessa joukkueensa kaikki neljä ottelua, joissa hän teki kaksi ja syötti kaksi osumaa.

Hazard pääsi kaudella 2009–2010 kentälle yhtä lukuun ottamatta joukkueensa kaikissa liigaotteluissa. Lille paransi edeltävältä kaudelta sijoitustaan ja ylsi neljänneksi. Hazard teki liigakaudella viisi ja syötti kymmenen maalia. Hazard pelasi ensi kerran Eurooppa-liigassa syyskuussa Valenciaa vastaan. Lille eteni neljännesvälieriin ja hävisi Liverpoolille turnausvaiheen toisessa osaottelussa. Hazard teki kolme maalia sekä itse turnauksessa että sen karsintavaiheessa. Lisäksi hän antoi turnauksessa kolme maalisyöttöä. Hazard valittiin vuonna 2010 toistamiseen liigan vuoden nuoreksi pelaajaksi. Ranskan liigacupissa Hazard teki maalin Stade Rennaisin verkkoon.

#### Läpimurto, mestaruuksia ja henkilökohtaisia palkintoja (2010–2012)
Lille voitti kaudella 2010–2011 ylivoimaisen liigamestaruuden saatuaan 76 pistettä, ja Hazard viimeisteli seitsemän sekä syötti 11 maalia. Lille sai nimiinsä myös cup-mestaruuden, kun se kukisti finaalissa Paris Saint-Germainin. Hazard viimeisteli turnauksessa kolme maalia. Hän onnistui maalinteossa kahdesti myös liigacupin neljännesväli- ja puolivälieräotteluissa. Hazard voitti vuoden 2011 Bravo-palkinnon, jonka myötä hänet valittiin Euroopan parhaaksi nuoreksi pelaajaksi.

Hazard sijoittui viimeisellä kaudellaan Lillen kanssa liigassa kolmanneksi. Hazard viimeisteli 20 ja syötti 18 maalia. Hän tuli maalipörssin kolmanneksi Nenên ja Olivier Giroudin jälkeen. Hazard pelasi syyskuussa ensimmäistä kertaa Mestarien liigassa, kun Lille kohtasi TsSKA Moskovan. Tappiollisessa Ranskan supercupin loppuottelussa Marseillea vastaan Hazard teki ja syötti yhden maalin.

### Chelsea
#### Ensimmäiset kaudet Englannissa (2012–2014)

Hazard siirtyi kesällä 2012 Englannin pääsarjassa Valioliigassa pelaavaan Chelseaan. Siirtosummaksi arvoitiin 32 miljoonaa puntaa eli noin 39 miljoonaa euroa. Hazard pelasi ensimmäisen ottelunsa joukkueessa liigassa Wigania vastaan. Hän onnistui maalinteossa vajaa viikkoa myöhemmin Newcastle Unitedin verkkoon. Ensimmäisessä kolmessa liigaottelussaan hän antoi kuusi maalisyöttöä. Hazard aloitti 19. syyskuuta Mestarien liigan taipaleen Chelsean riveissä, kun joukkue kohtasi Juventuksen. Hän onnistui saman vuoden puolella kahdesti maalinteossa Englannin liigacupissa.

Chelsea sijoittui liigakaudella kolmanneksi. Hazard pelasi 34 ottelua, joissa hän teki yhdeksän ja syötti 13 maalia. Hänet valittiin PFA:n Valioliigan kauden joukkueeseen. Chelsea ei selviytynyt Mestarien liigassa lohkovaiheesta eteenpäin, ja Hazard pelasi kuusi ottelua. Chelsea voitti kuitenkin Eurooppa-liigan, mutta Hazard ei pelannut finaalissa loukkaantumisen vuoksi. Seurajoukkueiden MM-kilpailuissa Hazard pelasi joukkueensa molemmat ottelut. Hän teki yhden maalin FA Cupissa, kun Chelsea selvitti tiensä välieriin asti.

Hazard aloitti kauden 2013–2014 maalilla tappiollisessa UEFA Super Cupin finaalissa Bayern Müncheniä vastaan. Hän onnistui lokakuussa Chelseassa ensimmäistä kertaa Mestarien liigassa maalinteossa Schalken verkkoon. Vuoden 2013 puolella hän teki kaksi liigamaalia sekä Cardiff Cityä että Sunderlandia vastaan. Liigacupissa hän pelasi ainoastaan tappiollisessa puolivälieräottelussa, jossa Chelsea kohtasi Sunderlandin.

Chelsea ylsi liigakaudella edelliskauden tavoin kolmanneksi. Hazard pelasi kaudella 35 ottelua, joissa hän viimeisteli 14 sekä syötti seitsemän osumaa. Hänet valittiin toistamiseen PFA:n kauden joukkueeseen. Chelsea tippui Mestarien liigan välierissä Atlético Madridille. Hazard pelasi yhdeksän ottelua ja teki toisen maalin debyyttimaalinsa lisäksi. FA Cupissa Hazard pelasi kolme ottelua. Hänet valittiin .

#### Nousu Englannin huipulle ja äkillinen takaisku (2014–2016)

Hazard aloitti liigakauden 2014–2015 tekemällä maalin toisessa ottelussaan Leicester Cityn verkkoon ja teki loppuvuoden aikana vielä kuusi liigamaalia. Mestarien liigassa hän onnistui lokakuussa maalinteossa kahdesti NK Mariboria vastaan. Chelsea vei 87 pisteellään liigamestaruuden nimiinsä ylivoimaisesti. Hazard pelasi joukkueensa kaikki 38 ottelua, joissa hän viimeisteli itse 14 ja syötti kymmenen maalia. Hänet valittiin kauden parhaaksi pelaajaksi. Hänet valittiin myös kolmatta kertaa PFA:n kauden joukkueeseen. Mestarien liigassa joukkue koki tappion neljännesvälierissä Paris Saint-Germainia vastaan. Hazard pelasi seitsemän ottelua ja teki sekä syötti kolme maalia. Hazard teki puolivälierissä ja välierissä yhteensä kaksi maalia, kun Chelsea vei nimiinsä Liigacupin mestaruuden.

Hazard nimettiin huhtikuussa 2015 ksi. Lisäksi hän sai n palkinnon. Hänet valittiin myös Chelsean vuoden pelaajaksi.

Chelsea ei pystynyt seuraavalla kaudella puolustamaan liigamestaruuttaan, vaan se tippui kymmenenneksi. Hazard onnistui maalinteossa ensi kertaa vasta kauden lopussa huhtikuussa. Yhteensä hän teki kaudella neljä maalia ja syötti kolme. Mestarien liigassa Chelsea eteni neljännesvälieriin, jossa se hävisi Paris Saint-Germainille. Hazard pelasi joukkueensa kaikki kahdeksan ottelua eikä onnistunut maalinteossa.

#### Paluu mestariksi (2016–2019)
Hazard aloitti liigakauden 2016–2017 maalinteolla West Ham Unitedin verkkoon ja viimeisteli loppuvuoden aikana vielä kahdeksan liigamaalia. Liigacupissa Chelsea putosi neljännellä kierroksella West Ham Unitedille. Chelsea vei liigamestaruuden lopulta nimiinsä 93 pisteellään. Hazard pelasi 36 ottelua, joissa hän teki 16 ja syötti viisi maalia. Hänet valittiin myös neljättä kertaa PFA:n kauden joukkueeseen. FA Cupissa Chelsea eteni finaaliin, jossa se koki tappion Arsenalille. Hazard viimeisteli turnauksessa yhden maalin välierissä Tottenham Hotspurin verkkoon.

Chelsea selvitti tiensä viidenneksi liigakaudella 2017–2018. Hazard pelasi 34 ottelua, joissa hän teki 12 ja syötti neljä maalia. FA Cupin loppuottelussa Hazard teki ottelun ainoan ja mestaruuden ratkaisseen maalin Manchester Unitedia vastaan. Chelsea eteni Mestarien liigassa neljännesvälieriin, joissa se tippui FC Barcelonalle. Hazard pelasi joukkueensa kaikki kahdeksan ottelua ja onnistui niissä kolmesti maalinteossa.

Hazard pelasi viimeisellä Englannin-liigakaudellaan yhtä vaille joukkueensa kaikissa otteluissa. Chelsea sijoittui lopulta kolmanneksi, ja Hazard teki 16 sekä syötti 15 maalia. Hän oli kauden aikana osallisena useampaan maaliin kuin kukaan muu pelaaja. Chelsea voitti Eurooppa-liigan mestaruuden, kun se kukisti finaalissa Arsenalin. Hazard teki ottelussa kaksi maalia. Hänet valittiin turnauksen parhaaksi pelaajaksi ja turnauksen 18 pelaajan tähdistöjoukkueeseen. Hazard valittiin vuonna 2018 ensimmäistä kertaa FIFPron valitseman vuoden parhaan yhdentoista pelaajan joukkoon. Lisäksi hänet valittiin Jalkapalloilun kansainvälisen historia- ja tilastointiyhdistyksen tähdistökentälliseen. Chelsean kannattajat ovat myöhemmin valinneet Hazardin seuran kaikkien aikojen tähdistöjoukkueeseen.

### Real Madrid
#### Loukkaantumisten varjostamat kaudet (2019–2021)

Hazard siirtyi kesäkuussa 2019 viisivuotisella sopimuksella espanjalaisseura Real Madridiin. Sopimuksen arvo oli sata miljoonaa euroa, mutta sen kerrottiin voivan nousta 146 miljoonaan euroon bonusten ja muiden lisäehtojen myötä. Hänen siirrostaan tuli joukkueen historian toiseksi kallein Gareth Balen vuoden 2013 siirron jälkeen. Hazard esitettiin Real Madridin pelaajana 13. kesäkuuta Santiago Bernabéulla 50&nbsp;000 kannattajan edessä. Hazard kertoi, että Real Madridille pelaaminen oli ollut hänen unelmansa lapsuudestaan lähtien. Hän myös totesi joukkueen silloisen valmentajan ja entisen idolinsa Zinédine Zidanen olleen tärkeä tekijä siirron kannalta.

Hazard oli poissa kauden ensimmäiset kolme Espanjan liigaottelua loukkaantumisen vuoksi. Hän pelasi toivuttuaan ensimmäisen ottelunsa joukkueessa syyskuussa liigassa Levantea vastaan. Ensimmäisen maalinsa joukkueessa hän teki lokakuussa liigaottelussa Granadan verkkoon. Hazard valittiin vuonna 2019 toistamiseen FIFPron yhdentoista parhaan kentälliseen.

Real Madrid voitti liigakauden 2019–2020 mestaruuden, mutta Hazard pelasi loukkaantumisten vuoksi kaudella vain 16 ottelua eikä onnistunut maalinteossa lokakuun jälkeen. Samasta syystä Hazard ei pelannut otteluakaan sen enempää Copa del Reyssä kuin Espanjan supercupissakaan. Hän pelasi Mestarien liigassa kuusi ottelua, kun Real Madrid putosi neljännesvälierissä Manchester Cityä vastaan.

Hazardin murheet loukkaantumisten kanssa jatkuivat kaudella 2020–2021, ja hän oli sivussa lähes kaikista loppuvuoden otteluista. Hän pelasi tammikuun liigaottelut, kunnes jälleen kevätpuolella kaikki ottelut jäivät pelaamatta. Real Madrid sijoittui liigakaudella toiseksi Atlético Madridn jälkeen. Joukkue eteni Mestarien liigassa välieriin, jossa se koki tappion Chealsealle. Hazardin tilille kertyi kaudelta 21 ottelua, joista 14 liigassa, viisi Mestarien liigassa sekä yhdet Copa del Reyssä ja supercupissa molemmissa. Maaleja hän teki neljä: kolme liigassa ja yhden Mestarien liigassa.

#### Viimeiset kaudet
Hazard aloitti liigakauden 2021–2022 loukkaantumisista toipuneena ja pelasi Alavésia vastaan. Hän oli kauden aikana kuitenkin vaihtelevasti jälleen loukkaantuneena, minkä lisäksi hän jäi usein vaihtopenkille. Real Madrid vei nimiinsä liigamestaruuden, ja Hazard pelasi 18 ottelua eikä tehnyt yhtään maalia. Hän selvitti joukkueensa kanssa tien voitokkaaseen Mestarien liigan finaaliin Liverpoolia vastaan. Hän jäi kuitenkin ottelussa vaihtopenkille ja pelasi turnauksessa vain kolme ottelua. Copa del Reyssä Hazard viimeisteli kauden ainoan maalinsa Elchen verkkoon. Voitokkaassa supercupissa Hazard jäi vaihtopenkille molemmissa otteluissa.

Hazard pelasi liigakauden 2022–2023 kahdessa ensimmäisessä ottelussa, kunnes oli jatkuvasti joko vaihtopenkillä tai loukkaantuneena. Real Madridin päävalmentaja Carlo Ancelotti oli menettänyt luottamustaan Hazardiin eikä ollut suostunut peluuttamaan häntä tämän suoritustason vuoksi. Real Madrid ylsi liigassa toiseksi FC Barcelonan jälkeen, ja Hazard pelasi ainoastaan kuusi ottelua. Hän teki Mestarien liigassa kauden ainoan maalinsa lohkovaiheessa Celticin verkkoon. Voitokkaissa UEFA Super Cupissa ja Copa del Reyssä Hazard oli penkillä.

Urheilusivusto 90Min on listannut Hazardin siirron Real Madridiin jalkapallohistorian toiseksi huonoimmaksi siirroksi. Hazard kertoi lopettavansa pelaajauransa lokakuussa 2023.

## Maajoukkueura

Hazard pelasi yhteensä 37 ottelua Belgian alle 15-, alle 16-, alle 17- ja alle 19-vuotiaiden maajoukkueissa. Hän teki niissä yhteenlaskettuna 11 maalia.

Hazard pelasi marraskuussa 2008 ensimmäisen ottelunsa Belgian maajoukkueessa, kun joukkue kohtasi ystävyysottelussa Luxemburgin. Hän oli ottelun aikaan 17 vuoden ja 316 päivän ikäinen. Hän onnistui ensimmäistä kertaa maalinteossa lokakuussa 2011 EM-karsintaottelussa Kazakstania vastaan. Hazard viimeisteli kaksi maalia vuoden 2014 MM-karsinnoissa, kun Belgia selvisi lohkostaan jatkoon. Belgia selviytyi lopputurnauksessa puolivälierään, jossa se putosi Argentiinalle. Hazard pelasi ensimmäisen ottelunsa maajoukkueen kapteenina kesäkuussa 2015 ystävyysottelussa Ranskaa vastaan.

Hazard pelasi viisi ottelua EM-kilpailuissa 2016. Niissä hän teki maalin neljännesvälierissä Unkarin verkkoon. Lisäksi hän syötti neljä maalia Belgian matkalla puolivälierään, jossa se koki tappion Walesille. Hazard oli turnauksen paras syöttäjä Aaron Ramseyn ohella. Hän onnistui kuudesti maalinteossa vuoden 2018 MM-karsinnoissa, ja Belgia selvitti tiensä lopputurnaukseen. Hän viimeisteli kaksi maalia lohko-ottelussa Tunisian verkkoon. Lisäksi hän onnistui maalinteossa turnauksen kolmannen sijan tuoneessa ottelussa Englantia vastaan. Belgia voitti ottelun ja saavutti MM-historiansa korkeimman sijoituksen. Hazard valittiin turnauksen toiseksi parhaaksi pelaajaksi. Hän teki yhden maalin Kansojen liigan kaudella 2018–2019 Islannin verkkoon.

Hazard pelasi sadannen A-maaottelunsa vuoden 2020 EM-karsintaottelussa Kyprosta vastaan. Hän saavutti virstanpylvään historian kolmentena pelaajana Jan Vertonghenin ja Axel Witselin jälkeen. Hazard pelasi neljä ottelua EM-kilpailuissa 2020, mutta jäi loukkaantumisen vuoksi pois tappiollisesta puolivälieräottelusta Italiaa vastaan. Hazard pelasi kolme ottelua vuoden 2022 MM-kilpailuissa, joissa Belgia putosi turnauksesta alkulohkossa. Turnauksen jälkeen Hazard ilmoitti lopettavansa maajoukkueuransa. Hän pelasi Belgian paidassa 126 maaottelua, joissa hän teki 33 ja syötti 36 maalia.

## Pelaajaprofiili
### Pelityyli ja perintö

Urheilusivusto GiveMeSport pitää Hazardia kaikkien aikojen toiseksi parhaana belgialaispelaajana Kevin De Bruynen jälkeen. Erityisesti jalkapalloon keskittynyt urheilulehti *[[FourFourTwo]]* sen sijaan sijoitti vuonna 2024 Hazardin myös De Bruynen yläpuolelle.

Hazard pelasi uransa varrella tyypillisesti hyökkäävänä keskikenttäpelaajana tai vasempana laitahyökkääjänä mutta pystyi tarvittaessa pelaamaan myös keskellä ja johtamaan hyökkäystä. Hänet valittiinkin Englannin Valioliigan 2018–2019 parhaaksi pelinrakentajaksi.

Hazardilla on *[[The New York Times]]in* urheilutoimittaja Carl Ankan mukaan matala painopiste, loistava tasapaino, nopeat jalat ja erittäin nopea päätöksentekokyky. GiveMeSport sisällytti vuonna 2025 Hazardin kaikkien aikojen 20 parhaan pallonkuljettajan luetteloonsa. Sivusto luki Hazardin eduksi hänen 170 senttimetrin pituutensa, jonka ansiosta hän pystyi pujottelemaan pidempien vastustajien ohi. Hazard on oikeajalkainen ja nopea juoksija. Hän saavutti Valioliigan kaudella 2016–2017 hieman yli 35 kilometrin juoksunopeuden.

Hazardin joukkuepelaajat ovat ajoittain pitäneet häntä laiskana ja heikon työmoraalin omaavana harjoittelijana. Mikel John Obiin mukaan Hazardista olisi voinut kehittyä tehokkaamman harjoittelun myötä Cristiano Ronaldon ja Lionel Messin tasoinen pelaaja.

### Sponsorisopimukset ja tulot
Hazard solmi pelaajaurallaan sponsorisopimuksia erityisesti urheiluvaatevalmistaja Niken kanssa. Real Madridissa pelatessaan hänen palkkansa oli noin 23 miljoonaa euroa kaudelta. Hazard esiintyi *[[FIFA 15]]* -videopelin kansikuvassa yhdessä Lionel Messin kanssa Yhdistyneessä kuningaskunnassa, Ranskassa, Belgiassa ja Alankomaissa julkaistuissa versioissa. Yksin hän taas oli *[[FIFA 20]]* -pelin kannessa.

## Yksityiselämä
Hazard avoitui vuonna 2012 Natacha Van Honackerin kanssa. Parilla on neljä lasta, jotka ovat syntyneet vuosina 2010, 2013, 2015 ja 2019.

## Tilastot
### Seurajoukkue

;Huomiot

### Maajoukkue

## Saavutukset

### Joukkueessa
* **[[Lille OSC|Lille]]**
** Ranskan liigamestaruus (**1**): 2010–2011
** Ranskan cup (**1**): 2010–2011

* **[[Chelsea FC|Chelsea]]**
** Englannin liigamestaruus (**2**): 2014–2015, 2016–2017
** FA Cup (**1**): 2017–2018
** Englannin liigacup (**1**): 2014–2015
** Eurooppa-liiga (**2**): 2012–2013, 2018–2019

* **[[Real Madrid CF|Real Madrid]]**
** Espanjan liigamestaruus (**2**): 2019–2020, 2021–2022
** Copa del Rey (**1**): 2022–2023
** Espanjan supercup (**1**): 2022
** Mestarien liiga (**1**): 2021–2022
** Seurajoukkueiden MM-kilpailut (**1**): 2022

* **[[Belgian jalkapallomaajoukkue|Belgian maajoukkue]]**
** MM-kilpailujen 2018 kolmas sija

### Henkilökohtaiset
* MM-kilpailujen 2018 toiseksi parhaan pelaajan Hopeinen pallo
* Bravo-palkinto (**1**): 2011
*  (**1**): 2013–2014
* PFA:n Valioliigan kauden joukkue (**4**): 2012–2013, 2013–2014, 2014–2015, 2016–2017
* Englannin Valioliigan kauden paras pelaaja (**1**): 2014–2015
* Valinta Chelsean kaikkien aikojen tähdistöjoukkueeseen
* Eurooppa-liigan 2018–2019 paras pelaaja
* Valinta kauden 2018–2019 Eurooppa-liigan 18 pelaajan tähdistöjoukkueeseen
* Valinta FIFPron yhdentoista parhaan kentälliseen (**2**): 2018, 2019
* Valinta IFFHS:n vuoden kentälliseen 2018
* *[[Sports Illustrated]]in* valinta 2010-luvun Englannin Valioliigan parhaaseen joukkuueeseen

## Lähteet

## Aiheesta muualla